Landbou sê vir eers nee vir hidrobreking | Maroela Media
Agri SA se Janse Rabie en Johannes Möller tydens ‘n mediakonferensie in Centurion waar hulle dié organisasie se standpunt oor hidrobreking verduidelik het. Foto: Dalene de Vente/Maroela Media.
Die organisasie het tydens ŉ mediakonferensie, wat deur die Nasionale Persklub in Centurion gehou is, gesê georganiseerde landbou kan hidrobreking net ondersteun mits die regering en maatskappye wat die ontginning doen hulle kan verseker dat die skaliegasboorgate heeltemal tot hul volle landboupotensiaal gerehabiliteer sal word, ná dit uitgeput is. Daar sal ook maatreëls ingestel moet word om boere en hul werknemers te vergoed indien hulle water of land sou verloor deur die eksplorasie vir, of ontginning van skaliegas.
Johannes Möller, president van Agri SA, het in sy sterkste uitspraak nog oor dié onderwerp gesê daar is eenvoudig net te veel onbeantwoorde vrae oor watervoorsiening en besoedeling as dit by hidrobreking kom.
“Die aanvanklike moratorium op hidrobreking is juis ingestel sodat daar genoegsame navorsing oor die effek van die soort ontginning in die Karoo en ander dele van Suid-Afrika gedoen kan word. Dit het intussen verval en nou word ekplorasieregte en -permitte toegestaan, sonder dat alle vrae oor die impak op die omgewing heeltemal beantwoord is. Agri SA vra beslis vir meer navorsing hieroor.
“Ons verstaan die regering se verpligting om nuwe energiebronne vir die land te ontwikkel. Agri SA is steeds verbind daartoe om die regering te ondersteun in hul poging om ekonomiese ontwikkeling in die land te verseker, maar ons sal nie dié soort ontwikkeling toelaat as dit Suid-Afrika se voedselsekuriteit in gedrang bring nie.”
Möller meen dit blyk ook dat hidrobreking ŉ situasie kan veroorsaak waar skaliegasontwikkeling en landbou kompeteer vir water, wat reeds ŉ uiters skaars hulpbron in Suid-Afrika is, die gebruik van grond en selfs infrastruktuur soos paaie.
‘n Kaart vir Suid-Afrika se skaliegas eksplorasieregte en permitte. Foto: Maroela Media.
Agri SA se provinsiale affiliasie in KwaZulu-Natal het onlangs interdikte in Pretoria se hooggeregshof verkry om die Petroleumverenging van Suid-Afrika (Pasa) te verbied om die onderskeie aansoeke vir eksplorasiereg en ŉ tegniese permit aan Rhino Oil en Gas Exploration South Africa toe te staan. Die betrokke gebied waar die maatskappye vir skaliegas wou soek, beslaan ŉ totaal van 1,6 miljoen hektaar en 15 000 plase in dié provinsie sou geraak word.
“Die probleem met die toestaan van tegniese samewerkingspermitte en eksplorasieregte vir skaliegas is dat dit die houers van die regte die eksklusiewe reg gee om aansoek te doen vir produksieregte en om sodanige regte te verkry.
“Dit sal onwys wees om nie van die begin af ŉ posisie oor hierdie kwessie in te neem nie, wetend dat regte wat vandag verkry word reeds die houers van die regte die mag sal gee om in die toekoms voort te gaan met volskaalse produksie,” het Janse Rabie, Agri SA se hoof van natuurlike hulpbronne, gesê.
Marcus Pawson, hoof van AfriForum se omgewingsake, het gesê hy is verheug om te hoor dat Agri SA homself nou skaar by die standpunt van dié burgerregte-organisasie en groepe soos die Treasure the Karoo-aksiegroep wat teen hidobreking is.
“AfriForum beplan om die hooggeregshof te nader om die regulasie wat deur die departement van minerale bronne oor skaliegasontwikkeling deur hidrobreking in 2015 saamgestel is, tersyde te stel. Hierdie regulasies is saamgestel voor verskeie navorsingsverslae oor hidrobreking afgehandel is. Intussen het die navorsing getoon dat Suid-Afrika glad nie gereed is vir hidrobreking nie en ook nie oor die genoegsame kennis of tegniese vaardighede en materiaal beskik om dit te doen nie,” het Pawson gesê.
Hy het ook gesê AfriForum is nie teen die ekonomiese ontwikkeling van Suid-Afrika nie, die organisasie vra net dat dit op ŉ verantwoordelik wyse teenoor die omgewing geskied.
Landwye taxi-staking eers van die baan
Moet net nie uit beginsel walgooi nie. As julle daardie versekerings in ‘n regs afdwingbare formaat kan kry, kan mens eksplorasie op klein skaal laat begin om seker te maak die ouens hou by die reels.
?.. Is Agri SA werklik so naief om te glo hidrobreking kan op verantwoordelike wyse geskied… en dat beloftes, selfs wetgewing, sal verseker dat die natuur geen skade sal oorhou na so ‘n radikale en vergiftigende proses nie. En dit terwyl ons waterbronne onder druk is en geen boer tans seker is of hy nog baas van sy eie plaas se bogrond gaan bly nie… Die woord goedertrou bestaan lank nie meer nie…
My vraag is: WIE van die ZUPTAMAIKIES gaan weer hier ook skep en wegdra? “Bemagtiging” van die swart elite of die wat te sleg is om op grond van verdienste iets te bereik?
Die boeregemeenskap van die Karoo het voorwaar n grootse uitdaging om te hanteer. Dis voorwaar stof tot dankbaarheid dat Agri SA en Afriforum beide in die stryd staan saam met die boere. Hier gaan voorsorg soos in die artikel uitgestippel verseker op die langtermyn voordeel inhou. Die bekommernis bly maar die totaal kapasiteits gestremde Indunas in hul snywerspakke wat byvoorbaat bakhand staan. Met grondonteiening sonder vergoeding ook sterk in die pyplyn, is daar maar n pessimistiese vooruitsig vir die ongerepte Karoovlaktes.
Wie in die land (wat nie sy siel en sy kinders se toekoms vir geld sal verkoop nie ) glo dat die ANC regering hierdie hidrobreking sal kan doen sonder korrupsie en onbevoegdheid op n onheilige skaal ? en as daar so iemand is , bring vir my bewyse van enige ander projek wat hulle suksevol aangepak het sonder om n totale gemors daarvan te maak op een of ander stadium . En onthou ons praat nou van n projek wat onmoontlik is om van te herstel as daar n fout kom